รองนายกรัฐมนตรีและรัฐมนตรีว่าการกระทรวงกลาโหมยืนยันไม่มีสัญญาณการปรับคณะรัฐมนตรีในขณะนี้ ส่วนอนาคตทางการเมือง ขึ้นอยู่กับนายกรัฐมนตรีต้องการให้ช่วยงานต่อหรือไม่
พลเอก ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม ยืนยันว่า ยังไม่มีการปรับคณะรัฐมนตรีในขณะนี้ ตามที่เป็นข่าว รวมทั้งไม่ทราบข่าวที่ระบุว่า นายกรัฐมนตรี เรียกรัฐมนตรี บางตำแหน่งมาเซ็นใบลาออก 10 กันยายน นี้ และเตรียมนำนักการเมืองเข้ามาทำหน้าที่ เตรียมพร้อมสำหรับการเลือกตั้งที่จะเกิดขึ้น ก่อนการประชุมใหญ่เพื่อเลือกหัวหน้าพรรคพลังประชารัฐที่จะมีการประชุมในวันที่ 15 กันยายนนี้ พลเอก ประวิตร กล่าวว่า ข่าวดังกล่าวไม่เป็นความจริง แต่หากจะมีการปรับคณะรัฐมนตรี ก็น่าจะเป็นเพราะมีรัฐมนตรีลาออก และส่วนตัวไม่ทราบว่านายอุตตม สาวนายน และนายสนธิรัตน์ สนธิจิรวงศ์ จะลาออก เพื่อไปทำงานร่วมกับพรรคพลังประชารัฐ สำหรับการเลือกตั้งครั้งหน้า หากรัฐบาลได้อยู่บริหารประเทศต่อไป ส่วนตัวก็แล้วแต่ นายกรัฐมนตรี ว่าต้องการให้ช่วยงานต่อหรือไม่

พลเอก ประวิตร ยังกล่าวถึงการแก้ไขปัญหาหนี้นอกระบบ ว่า จะเดินหน้าแก้ปัญหาทุกจังหวัดทั่วประเทศ และในวันที่ 20 กันยายนนี้ จะลงพื้นที่จังหวัดกาฬสินธุ์ เพื่อมอบโฉนดที่ดินให้กับประชาชนที่เป็นหนี้นอกระบบ อีกกว่า 1,000 คนด้วย โดยพื้นที่ภาคตะวันออกเฉียงเหนือ ประชาชนที่เป็นหนี้นอกระบบได้รับโฉนดที่ดินคืนแล้วกว่า 3,000 ราย